**Starpreģionu sadarbības programmas URBACTIII 2014.-2020.gadam projekta**

**KOPSAVILKUMS**

**1.Risināmā jautājuma būtība**

Pamatojoties uz Ministru Kabineta (turpmāk – MK) 2013.gada 19.novembra sēdes protokolu Nr.61 52§ un MK 2013.gada 22.novembra rīkojuma Nr.561 „Par uzdevumiem Eiropas Savienības strukturālo un investīciju fondu mērķa "Eiropas teritoriālā sadarbība" 2014.–2020.gada plānošanas periodam vadības, uzraudzības un kontroles sistēmas ieviešanai” 2.2.punktā doto uzdevumu 2.2.6.apakšpunktā doto uzdevumu, Vides aizsardzības un reģionālās attīstības ministrija (turpmāk – VARAM) ir sagatavojusi starpreģionu sadarbības programmas URBACTIII 2014.-2020.gadam projektu (turpmāk - Programma), kas tiks īstenota Eiropas Savienības Strukturālo un investīciju fondu mērķa „Eiropas teritoriālā sadarbība” (turpmāk – ETS) ietvaros.

Eiropas Savienības Strukturālo un investīciju fondu 2014.-2020.gadam perioda ETS mērķis paredz pārrobežu, transnacionālās un starpreģionu sadarbības programmu ieviešanu, kas tiks finansētas no Eiropas Reģionālās attīstības fonda līdzekļiem.

**Programma ir izstrādāta atbilstoši:**

* Eiropas Parlamenta un Padomes Regulai (ES) Nr. 1303/2013 (2013.gada 17.decembris), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr.1083/2006;
* Eiropas Parlamenta un Padomes Regulai (ES) Nr.1301/2013 (2013.gada 17.decembris) par Eiropas Reģionālās attīstības fondu un īpašiem noteikumiem attiecībā uz mērķi „Investīcijas izaugsmei un nodarbinātībai” un ar ko atceļ Regulu (EK) Nr. 1080/2006;
* Eiropas Parlamenta un Padomes Regulai (ES) Nr.1299/2013 (2013.gada 17.decembris) par īpašiem noteikumiem par atbalstu no Eiropas Reģionālās attīstības fonda saistībā ar mērķi „Eiropas teritoriālā sadarbība”,
* Stratēģijai „Eiropa 2020”,
* Nacionālajiem plānošanas dokumentiem.

Saskaņā ar Eiropas Parlamenta un Padomes Regulas (ES) Nr. 1299/2013 (ETS) 8.panta 9.punktu pirms sadarbības programmas iesniegšanas Eiropas Komisijā iesaistītajām dalībvalstīm rakstiski jāapstiprina sava piekrišana sadarbības programmas saturam. Šī piekrišana aptver arī visu iesaistīto dalībvalstu saistības nodrošināt sadarbības programmas īstenošanai vajadzīgo nacionālo līdzfinansējumu.

Saskaņā ar Ministru kabineta 2013.gada 22.novembra rīkojumu Nr. 561 „Par uzdevumiem Eiropas Savienības strukturālo un investīciju fondu mērķa ”Eiropas teritoriālā sadarbība” 2014.-2020.gada plānošanas periodam vadības, uzraudzības un kontroles sistēmas ieviešanai” 1.punktu VARAM noteikta par nacionālo atbildīgo iestādi ETS mērķa programmu politikas izstrādei un koordinēšanai.

2012.gadā VARAM sadarbībā ar attiecīgo Programmas partnervalstu pārstāvjiem uzsāka Programmas izstrādi, izveidojot Programmēšanas komiteju, kurā piedalās visu Eiropas Savienības dalībvalstu/partnervalstu (Šveice, Norvēģija) pārstāvji, kā arī Eiropas Komisijas pārstāvji.

Latvijā, lai nodrošinātu Eiropas Savienības Strukturālo un investīciju fondu 2014.-2020.gada plānošanas perioda ETS mērķa darbības programmu izstrādes uzraudzību, kā arī koordināciju un sinerģiju starp Eiropas Savienības programmām un Latvijas nacionālajām interesēm, tika izveidota un darbojas Latvijas Konsultatīvā darba grupa, kuras sastāvā ir Ārlietu ministrijas, Ekonomikas ministrijas, Finanšu ministrijas, Iekšlietu ministrijas, Izglītības un zinātnes ministrijas, Finanšu ministrijas, Kultūras ministrijas, Labklājības ministrijas, Satiksmes ministrijas, Veselības ministrijas, Vides aizsardzības un reģionālās attīstības ministrijas, Zemkopības ministrijas, Latgales, Vidzemes, Rīgas, Kurzemes un Zemgales plānošanas reģionu, Pārresoru koordinācijas centra, biedrības "Latvijas Pašvaldību savienība" un biedrības "Latvijas Lielo Pilsētu asociācija" pārstāvji.

Programmas projektam tika veikta sākotnējā izvērtēšana (*ex-ante*).

2014.gada aprīlī partnervalstis apstiprināja Programmas projektu, kas kopā ar stratēģiskā ietekmes uz vidi novērtējuma ziņojumu tika nodots publiskajai apspriešanai. Latvijā publiskā apspriešana tiek organizēta laikā no 2014.gada 17.aprīļa līdz 2014.gada 16.maijam, savukārt sabiedriskās apspriedes sanāksme notiks 2014.gada 6.maijā.

**2. Piedāvātais risinājums**

Programmas mērķis ir veicināt integrētu ilgtspējīgu attīstību un uzlabot reģionālās un kohēzijas politikas efektivitāti.

Šī programma ietver visu Eiropas Savienības (ES), Norvēģijas un Šveices teritoriju.

Programmas partnervalstis vienojušās, ka URBACTIII tiks īstenota tematiskā mērķa Nr. 11 „Institucionālo spēju un publiskās pārvaldes efektivitātes palielināšana” ietvaros fokusējoties uz zināšanu apmaiņu un apguvi jautājumiem, kas saistīti ar pieciem tematiskajiem mērķiem, kam tiks atvēlēta lielākā daļa **(70%)** programmas resursu:

* pētniecības, tehnoloģiju attīstības un inovāciju veicināšana (TM1);
* pārejas uz ekonomiku ar zemu oglekļa dioksīda emisiju līmeni visās nozarēs atbalstīšana (TM4);
* vides aizsardzība un resursu efektīvas izmantošanas veicināšana (TM6);
* sociālās iekļaušanas un nabadzības apkarošanas veicināšana (TM9);
* nodarbinātību veicināšana un darbaspēka mobilitātes atbalstīšana (TM8).

Koncentrācija tiks nodrošināta, organizējot atklātos projektu konkursus URBACTIII tīkliem.

Atlikušie 30% budžeta līdzekļu zināšanu apmaiņai un apguvei, tiks izmantoti jautājumiem, kas saistīti ar pārējiem pieciem tematiskajiem mērķiem atbilstoši pilsētu pieprasījumam. Šie tematiskie mērķi ir šādi:

* Informācijas un komunikāciju tehnoloģiju pieejamības, izmantošanas un kvalitātes veicināšana (TM2);
* MUV konkurētspējas uzlabošana (TM3);
* pielāgošanās klimata pārmaiņām, to riska novēršanas un pārvaldības veicināšana (TM5);
* ilgtspējīga transporta veicināšana un galveno tīkla infrastruktūru trūkumu novēršana (TM7);
* izveidojot izglītības un apmācību infrastruktūru investēt izglītībā, prasmju pilnveidošanā un mūžizglītībā (TM10).

**TM11 ietvaros programma tiks īstenota 2 prioritāros virzienos:**

1. **Veicināt ilgtspējīgu pilsētu attīstību, kā specifiskais mērķus izvirzot:**
   1. Uzlabot pilsētu kapacitāti pārvaldīt ilgtspējīgu pilsētu politiku un praksi, lai tā būtu integrēta un tiktu iesaistītas visas atbildīgās puses;
   2. Uzlabot ilgtspējīgu pilsētu stratēģiju un rīcības plānu kvalitāti”;
   3. Uzlabot Ilgtspējīgu pilsētu stratēģiju un darbību īstenošanu;
   4. Nodrošināt, ka speciālistiem un lēmumu pieņēmējiem pilsētu attīstības politiku uzlabošanai visos līmeņos ir pieejamas zināšanās un zinātība par visiem ilgtspējīgas pilsētu attīstības aspektiem.
2. **Tehniskā palīdzība -** atbalsts efektīvai Programmas ieviešanai.

Programmas finansējuma saņēmēji var būt valsts, reģionālās un vietējās pašvaldības un iestādes (tai skaitā universitātes un zinātniskās institūcijas); nevalstiskās organizācijas.

Partnervalstis vienojušās, ka Programmas Vadošās iestādes/Kopīgā Sekretariāta funkcijas pildīs *Commissariat Général à l’Egalité des Territoires*, Parīzē, Francijā, nodrošinot sadarbības programmas pārvaldību, ievērojot pareizas finanšu pārvaldības principu. Partnervalstu nacionālās intereses tiks pārstāvētas, nodrošinot dalību Programmas Uzraudzības komitejā, pieņemot lēmumus par finansējuma piešķiršanu, kā arī uzraugot Programmas īstenošanas progresu.

**3. Politikas dokumenta īstenošanai papildus nepieciešamais finansējums un paredzētie finansēšanas avoti**

Programmu līdzfinansē Eiropas Reģionālās attīstības fonds (ERAF), 2014.–2020. gadam piešķirtais budžets ir 74 301 909 euro. 69 843 794 euro no kopējā ERAF budžeta tiks piešķirti 1.prioritārajam virzienam, savukārt 4 458 115 euro no ERAF Tehniskajai palīdzībai (2.prioritārais virziens).

ERAF līdzfinansējums projektu partneriem 1.prioritārā virziena ietvaros ir 77,14% apmērā no attiecināmajiem izdevumiem. ERAF līdzfinansējuma koeficients 2.prioritārajam virzienam ir 55%.

Dalībvalstīm ir jānodrošina nacionālais līdzfinansējums Programmas Tehniskās palīdzības budžetam septiņos ikgadējos maksājumos laikā no 2014.-2020.gadam. Latvijai nacionālā līdzfinansējuma ikgadējās iemaksas Programmas Tehniskās palīdzības budžetā saskaņā ar Piekrišanas 2.pielikumā noteikto jānodrošina 2 222 euro apmērā, nepārsniedzot kopējo nacionālā līdzfinansējuma summu 15 551 euro.

03.07.2014.

972

V.Prokopoviča, 67026471

[vita.prokopovica@varam.gov.lv](mailto:vita.prokopovica@varam.gov.lv)